Suja, Miroslav, poslanec NR SR (2020-07-14):
Ďakujem za slovo, pán predsedajúci. Vážení kolegovia predkladatelia Anna Zemanová, pani poslankyňa Pivková, pani poslankyňa Halgašová, Cigániková, Laurenčík, Viskupič, Kazda, Cmorej, Karahuta, v vami predkladanom návrhu zákona vidím tri problémy. Prvý problém je, ktorý pomenoval pán poslanec Gyimesi a ktorý si myslím, že je najzásadnejší a ak sa neodstráni, budeme mať problémy možno aj trestnoprávne, takže by som navrhol, aby ste pristúpili na jeho návrh a ten problém odstránili. Druhý problém je, pomenoval Miňo Mazurek veľmi správne a môžme si tu nahovárať, čo chceme, ale je to tak. A tretí problém vidím ja osobne výsmech ľuďom, ktorí predkladali zákony na ochranu života. Keď väčšina z vás predkladateľov tohto zákona ste proti ich návrhu, kde zvieratá sú vám bližšie ako nenarodené deti. Rozoberem bližšie tie problémy. Pán poslanec Mazurek to povedal takým zápalovým prejavom, úplne od srdca a, samozrejme, mal pravdu. Najviac, najviac problémov je v osadách a môžme sa tváriť, že nie. A prepáčte, pani poslankyňa Monika Kozelová, ploty, ja viem, že nemáte čas teraz počúvať, ale ploty, ploty môžu za to, že sa týrajú zvieratá v osadách? No dobre. Niekedy je lepšie, keď človek nemá deti naozaj, a to sa ospravedlňujem, ale neviem si predstaviť, že ploty môžu za to, že v osadách sa brutálne týrajú zvieratá, psy a je sa všetko, čo tam chodí. Ale za to môžu ploty. Alebo za to môžu tí, čo tam vyhodia tých psov alebo zvieratá. Ale druhá pol... to je polka, ale druhá polka, že sa ukradne, to sa tu už nehovorí. Ako chceme vymôcť tento zákon v tých osadách? Osád máme okolo tisíc, koľko bude tých policajtov v environmentálnej polícii alebo zvieracej polícii? Aký to bude mať dopad na rozpočet? Pani predkladateľka Zemanová, viete nám povedať nejaké čísla? Koľko tisíc tých poslancov musí byť, koľko detašovaných pracovísk bude musieť byť vysunutých, tých policajných, aby to dokázal minister vnútra dodržať, tento zákon? Dodržanie tohto zákona je nereálne, čo sa týka v tejto časti a týchto komunít v tých osadách, ktoré žijú. Nikdy sa tam nedodrží ten zákon. Alebo tam ideme dávať skryté kamery, budeme ich nahrávať, ukazovať, že áno, že neboli to tie deti, ako sa vyhovárajú? Toto chcete? Škoda, že kolegovia odišli, Herák a Pollák. Isto by som mnou súhlasili. Ani tým vajdom sa to nebude páčiť. Ten zákon je bezzubý a bude sa zneužívať. Viete, jak sa bude zneužívať? Doplatia na to ľudia na dedinách, na vidieku, kde sa bude zneužívať tento zákon pri susedských sporoch. Kde sused suseda udá za to, že týra psa, že ho má na reťazi, podľa jeho názoru, a takto si budú riešiť medzi sebou svoje spory. Takže dopad na ľudí na vidieku to bude mať podľa mňa veľmi zlý. Nepomôžeme nijak. A nebudem sa vyjadrovať k rybičkám a ku škrečkom a k tomuto, to je zbytočné. Ale najdôležitejšia vec, kvôli ktorej som chcel vystúpiť, je to, čo povedal poslanec Gyimesi. Tento rok máme poľovníctvo na Slovensku viac ako sto rokov, viac ako sto rokov. A my týmto zákonom natvrdo odstrelíme poľovno, poľovne upotrebiteľné psy. Vy vôbec viete, predkladatelia, ako sa trénujú? Ako sa trénujú poľovno upotrebovateľné psy? Ako sa trénujú psy pre policajné zložky? Ako sa trénujú psy pre záchranné zložky? Že tam dochádza k kontaktu zvieraťa ku zvieraťom pri výcviku? Teraz čo? Treba si naštudovať niektoré veci a toto stade vyňať. Lebo toto je problém, tieto tri. Takisto brloženie, tlmenie besnoty, výskyt chorôb, ktoré sa prenášajú zo zvierat na človeka, zoonóz prenosných na človeka, odborne povedané. Treba v tomto zákone urobiť výnimku, ako povedal poslanec Gyimesi. Ak ju neurobíme, tak sme pochovali poľovníctvo. Ako chcete vycvičiť jazvečíka, duričov a podobne? Ako chcete zabrániť šíreniu AMO? Máte to v televízore v správach. Prasačí mor. A ako chcete zabrániť bez toho, aby sa tieto zvieratá trénovali? Toto je veľký problém tohto zákona. Lebo si neviem predstaviť, ako by sme tomu zabránili, že nebudeme ich hnať, nebudeme ich stopovať, lebo ten pes nepôjde za ním, keď sa vo výcviku nenaučí, že má prísť do kontaktu s tým diviakom, ale mu neublíži. Ale bežne v prírode dochádza, že zvieratá medzi sebou zápasia, ale to ešte neznamená pri poľovne upotrebovateľných psoch, že sa jedná o týranie zvierat. Možno v dobrom úmysle pri zápasoch bojových psov a podobne, áno, s tým absolútne súhlasím. O tom sa nemáme čo hovoriť. Ja by som to aj sprísnil. Ale tento zákon vami predkladaný má toľko dier a nejasností, že v takejto podobe, ak ho prijmeme, tak urobíme oveľa, oveľa viacej škody ako úžitku. Takže vás prosím, vážená vládna koalícia, vládni poslanci, máte možnosť v ďalšom čítaní pozmeniť tento zákon a pomôcť všetkým týmto, čo som teraz vymenoval. Všetkým tým ľuďom. A od predkladateľov by som rád počul odpoveď na svoje otázky, dopad na štátny rozpočet, navýšenie Policajného zboru, lebo ak toto nebude, tak si tu robíme len nejaký PR a nemá to absolútne žiadny význam. Koľko vznikne nových pracovísk, ako budú rozmiestnené po Slovensku, ako si to predstavujete? Veď to sú veci, ktoré sa nás týkajú. Hovoríte, že nemáme peniaze. Koronavírus a podobne. Z čoho to ideme hradiť. Z čoho? Ďakujem za slovo.